Преглед одредаба које се мењају

**ОДЛУКA**

**О ЈАВНОМ ГРАДСКОМ И ПРИГРАДСКОМ ПРЕВОЗУ ПУТНИКА**

**НА ТЕРИТОРИЈИ ГРАДА НИША**

("Службени лист Града Ниша", брoj 1/2016-пречишћен текст и 18/2017)

Члан 6. ﻿

Градска управа града Ниша - секретаријат надлежан за послове саобраћаја, на предлог Дирекције, а уз сагласност Градоначелника Града Ниша, одређује сталне и сезонске линије јавног градског и приградског превоза путника на територији Града Ниша.

Ванредне линије отвара Градска управа града Ниша - секретаријат надлежан за послове саобраћаја на основу указане потребе привременог карактера или на предлог Дирекције.  
 Члан 7. ﻿

Траса линије одређује се називима улица и путева којима се крећу аутобуси, од почетног до крајњег стајалишта.

Дирекција предлаже Градској управи града Ниша – секретаријату надлежном за послове саобраћаја утврђивање путева и улица намењених јавном градском и приградском превозу путника на територији Града Ниша.

Дирекција предлаже Градској управи града Ниша – секретаријату надлежном за послове саобраћаја увођење трака резервисаних за возила јавног превоза, давање приоритета на семафоризованим раскрсницама и сл.

Улице и путеви на којима се одвија превоз морају да испуњавају прописане услове у погледу ширине саобраћајних трака, носивости коловозне конструкције и врсте коловозног застора, минималних полупречника кривина, величине нагиба, осветљености у насељеном месту и др.

Градска управа града Ниша - секретаријат надлежан за послове саобраћаја на предлог Дирекције одређује испуњеност услова улица и путева за градски и приградски превоз путника, по прибављеном мишљењу управљача јавног пута и органа надлежног за безбедност саобраћаја.

Члан 8. ﻿

Дирекција предлаже Градској управи града Ниша – секретаријату надлежном за послове саобраћаја одређивање стајалишта у јавном градском и приградском превозу путника на територији Града Ниша.

Градска управа града Ниша - секретаријат надлежан за послове саобраћаја одређује стајалишта која се користе на линијама у јавном градском и приградском превозу путника.

Аутобуска стајалишта морају бити изграђена у складу са условима утврђеним законом и другим прописима.

На почетним и завршним стајалиштима линија-терминусима уређује се безбедна окретница за аутобусе.

Члан 12.

Градска управа града Ниша - секретаријат надлежан за послове саобраћаја врши регистрацију и оверу реда вожње.

У регистар реда вожње уноси се: редни број, назив превозника, број и назив линије, датум уписа реда вожње у регистар, број акта, рок важења реда вожње и напомена.

Овера реда вожње врши се стављањем штамбиља који садржи: број и/или назив линије, редни број под којим је уписан у регистар, број акта, датум овере и потпис овлашћеног лица.

Члан 13.

Израду реда вожње, у складу са превозним потребама, захтевима корисника и параметрима Градске управе града Ниша - секретаријата надлежног за послове саобраћаја, врши Дирекција.

Превозник је дужан да захтев за регистрацију и оверу реда вожње, заједно са редом вожње из става 1 овог члана, у довољном броју примерака достави Градској управи града Ниша - секретаријату надлежаном за послове саобраћаја најкасније 10 дана пре почетка примене.

Члан 14.

Уколико дође до промене трасе линије (продужења или скраћења) из оправданих разлога, увођења привремених или трајних измена у режиму рада линија, или отварања нових линија директор Дирекције образује Комисију за утврђивање дужине линија.

Комисију чине најмање по један представник Дирекције и Градске управе града Ниша - секретаријата надлежног за послове саобраћаја и један представник превозника.

Члан 15.

Градска управа града Ниша - секретаријат надлежан за послове саобраћаја је дужан да ред вожње овери у року од пет дана од дана подношења или да оверу одбије.

Ако Градска управа града Ниша - секретаријат надлежан за послове саобраћаја одбије оверу реда вожње, дужан је да у року одређеном у ставу 1 овог члана донесе решење и образложи разлоге одбијања.

Против решења из става 2 овог члана може се уложити приговор Градском већу, у року од осам дана од дана пријема решења о одбијању овере реда вожње.

Члан 17.

Превозник је дужан да обавља превоз по регистрованом и овереном реду вожње.

Одступања од регистрованог реда вожње на линији, у смислу скраћења, продужења, делимичне измене трасе и привремених измена у регистрованим временима полазака могу се вршити изузетно, из оправданих разлога и уз сагласност Дирекције.

Под оправданим разлозима сматрају се:

1) елементарне непогоде (пожар, поплава, земљотрес, поледица, снежни нанос, одрон и слично);

2) знатна оштећења улица, путева и путних објеката;

3) искључење возила због техничке неисправности која онемогућава безбедан превоз;

4) прерасподела капацитета по линијама јавног градског и приградског превоза путника због измене саобраћајне ситуације и мера које су предузели надлежни органи, док ти разлози постоје.

Превозник је дужан да о одступању и разлозима за одступање у најкраћем могућем року обавести Градску управу града Ниша - секретаријату надлежном за послове саобраћаја, Дирекцију, надлежну инспекцију, комуналну полицију и кориснике превоза.

Дирекција је дужна да по сопственом сазнању или пријему обавештења из претходног става изда превознику сагласност за измену трасе, док трају оправдани разлози. Као планирана километража рачунаће се нова реална дужина линије, коју утврђује Комисија из члана 14. ове одлуке.

Члан 24.

Ако путник који се затекне без возне карте или исправе не плати доплатну карту, издаје му се опомена за плаћање доплатне карте, коју може платити у року од 8 дана, а превоз му се прекида на првој следећој станици.

Лице овлашћено за контролу може да заустави и задржи возило на стајалишту, као и да позове комуналну полицију или полицију опште надлежности уколико путник не поступи по захтеву овлашћеног лица да напусти возило.

Возач је дужан да поступи по налогу лица овлашћеног за контролу и заустави возило док путник, не напусти возило.

На линијама на којима се продаја појединачних карата врши преко возача, возач је дужан да заустави возило док путник не купи карту или не покаже возну исправу, односно не напусти возило.

Путнику из става 1, овлашћено лице ће уручити опомену која садржи: податке о путнику (име, презиме, матични број и сл.), висину износа доплатне карте у складу са актом којим се утврђују цене превоза, линију јавног превоза, број и врсту возила, датум издавања, потпис, службени број овлашћеног лица и друге потребне елементе.

Члан 34.

Надзор над применом ове одлуке и над законитошћу рада предузећа, односно другог правног лица које обавља ову комуналну делатност, врши Градска управа града Ниша - секретаријат надлежан за послове саобраћаја.

Послове инспекцијског надзора над применом ове одлуке и над обављањем ове комуналне делатности врши Градска управа града Ниша - секретаријат надлежан за инспекцијске послове, преко саобраћајних инспектора за друмски саобраћај.

Саобраћајни инспектор за друмски саобраћај има право и дужност да у вршењу инспекцијског надзора:

1. прегледа возила којима се обавља превоз путника у јавном градском и приградском превозу путника и контролише потребну документацију за возила (путне налоге за возила, уговоре о закупу возила, саобраћајне дозволе и друго),

2. контролише важеће и оверене редове вожње и другу документацију у вези са обављањем делатности превоза путника,

3. утврђује идентитет превозника, возног особља и других одговорних лица за обављање превоза,

4. контролише превозна документа у обављању превоза путника.

Члан 36.

Комунално-полицијске послове обавља комунални полицајац.

Комунални полицајац у обављању комунално-полицијских послова, поред законом утврђених овлашћења, поступа у складу са овлашћењима утврђеним овом одлуком.

Уколико комунални полицајац у обављању комунално-полицијских послова уочи повреду прописа из надлежности другог органа обавестиће одмах о томе надлежни орган, писаним путем.

Члан 39а.

За прекршаје прописане овом одлуком, саобраћајни инспектор, односно комунални полицајац издаје прекршајни налог у складу са законом.